## Pravilnik o uvjetima za obavljanje vodočuvarskih poslova

### NN 46/1998 (2.4.1998.), Pravilnik o uvjetima za obavljanje vodočuvarskih poslova

# **DRŽAVNA UPRAVA ZA VODE**

Na temelju članka 193. stavka 4. Zakona o vodama ("Narodne novine" br.
107/95.) ravnatelj Državne uprave za vode donosi

## **PRAVILNIK**

### **O UVJETIMA ZA OBAVLJANJE VODOČUVARSKIH POSLOVA**

Članak 1.

Ovim Pravilnikom određuju se uvjeti za obavljanje vodočuvarskih poslova,
te oblik i sadržaj iskaznice vodočuvara.

Članak 2.

Vodočuvar mora ispuniti posebne uvjete za obavljanje vodočuvarskih poslova.

Posebni uvjeti koje treba ispuniti osoba za obavljanje poslova vodočuvara
jesu:

1. da ima najmanje IV. stupanj obrazovanja ili III. stupanj obrazovanja
i najmanje dvije godine radnog iskustva u vodnom gospodarstvu i

2. da ima položen ispit za vodočuvara.

Članak 3.

Ispit iz prethodnog članka se provodi po Programu za stjecanje uvjeta
za obavljanje vodočuvarskih poslova, a kojega donosi ravnatelj Državne
uprave za vode.

Program ispita za vodočuvara obuhvaća teme:

1. poznavanje temeljnih propisa iz oblasti vodnog gospodarstva za obavljanje
vodočuvarskih poslova i

2. vođenje dokumentacije (Knjiga vodočuvara, prijava za prekršaje, izvješća
o stanju voda i vodnogospodarskih objekata i uređaja, te vodnog i javnog
vodnog dobra i drugo).

Državna uprava za vode izdaje uvjerenje o položenom ispitu za vodočuvara.

Članak 4.

Ispit se polaže pismeno i usmeno pred povjerenstvom od tri člana, koje
imenuje ravnatelj Državne uprave za vode.

Članovi ispitnog povjerenstva imaju pravo na naknadu koju utvrđuje ravnatelj
Državne uprave za vode.

Članak 5.

Na temelju izdanog uvjerenja iz članka 3. ovog Pravilnika "Hrvatske
vode" izdaju iskaznicu vodočuvara.

Iskaznica se izdaje prema obrascu koji je tiskan uz ovaj Pravilnik i
njegov je sastavni dio (Privitak 1.).

Članak 6.

Iskaznica vodočuvara izrađuje se na punijem papiru bijele boje veličine
100¤65 mm, a zaštićuje plastificiranim omotom od prozirne mase s otisnutim
tekstom u plavoj boji na prednjoj i zadnjoj strani.

*A) Izgled i tekst prednje strane:*

- u gornjem lijevom kutu zaštitni znak "Hrvatskih voda" u originalnim
bojama,

- desno od zaštitnog znaka riječi: "HRVATSKE VODE", pravna osoba za
upravljanje vodama, Zagreb, Ulica grada Vukovara 220",

- ispod zaštitnog znaka u sredini upisuje se "ISKAZNICA VODOČUVARA",

- ispod naslova u lijevom kutu nalazi se prazan prostor za fotografiju
veličine 28¤32 mm, koja je u donjem desnom dijelu ovjerena pečatom "Hrvatskih
voda",

- u desnom kutu u tri reda ispisuje se:

- "ime i prezime vodočuvara",

- "jedinstveni matični broj građana (vodočuvara)" i

- "potpis generalnog direktora".

*B) Izgled i tekst zadnje strane:*

- "OVLASTI:

Nositelj ove iskaznice ovlašten je na temelju Zakona o vodama ("Narodne
novine" br. 107/95.) obavljati neposredni nadzor nad stanjem voda i vodnih
građevina radi sprečavanja, utvrđivanja i uklanjanja onečišćenja voda i
oštećenja vodnih građevina i utvrđivati identitet osoba radi podnošenja
prijava protiv prekršitelja".

Riječ "ovlasti" zajedno s tekstom ovlasti uokvireni su pravokutnikom;

- u sredini ispod uokvirenog teksta je prostor za upis mjesta i datuma
izdavanja iskaznice,

- ispod ovog teksta, u lijevom donjem kutu, ispisuje se broj iskaznice,

- u desnom donjem kutu je prostor za potpis vodočuvara.

Članak 7.

Iskaznica vrijedi od dana izdavanja do prestanka ovlasti za obavljanje
vodočuvarskih poslova.

Članak 8.

O izdanim iskaznicama vodi se očevidnik u "Hrvatskim vodama".

Očevidnik iz stavka 1. ovog članka sadrži:

- redni broj,

- ime i prezime vodočuvara,

- JMBG vodočuvara,

- broj iskaznice,

- mjesto i datum izdavanja iskaznice i

- rubriku za opaske.

Članak 9.

Ovlasti vodočuvara dokazuju se iskaznicom vodočuvara.

Članak 10.

Zloupotreba iskaznice povlači disciplinsku i kaznenu odgovornost.

Članak 11.

Vodočuvar koji izgubi iskaznicu ili na drugi način ostane bez nje, dužan
je o tome izvijestiti "Hrvatske vode".

Nova iskaznica izdat će se nakon što je izgubljena ili na drugi način
nestala iskaznica oglašena nevažećom u "Narodnim novinama".

Članak 12.

Vodočuvar koji prestane obavljati poslove vodočuvara dužan je po primitku
rješenja o prestanku službe ili razrješenja predati iskaznicu "Hrvatskim
vodama".

Vodočuvaru će se privremeno oduzeti iskaznica, ako se protiv njega provodi
istraga ili je podignuta optužnica, do okončanja postupka.

Članak 13.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-02/98-01/35
Urbroj: 527-1-4/40-98-0001
Zagreb, 24. ožujka 1998.

Ravnatelj
**Zorislav Balić,** dipl. inž. građ.

![](dodatni/370534.gif)

Pravilnik, NN 46/1998-561